हॉकिंग को उनके जीवनकाल में ही ‘जीवंत आइंस्टाइन’ की संज्ञा से अभिहित किया जाने लगा था। कदाचित इसका कारण यह है कि उन्होंने आइंस्टाइन के चिंतन को विस्तार दिया है। हॉकिंग ने इस प्रश्न पर गंभीर चिंतन किया है कि सापेक्षता सिद्धांत के परिणाम क्या हो सकते हैं? उन्होंने जो निष्कर्ष निकाले, उनमें एक विचार ब्लैक होल का था जिन्हें हम प्रबल गुरुत्वाकर्षण के सिंकहोल भी कह सकते हैं। इसकी भविष्यवाणी सापेक्षवाद में हुई लेकिन आइंस्टाइन ने इसे कभी नहीं स्वीकारा, यद्यपि ब्रह्मांड में अनेक कृष्ण विवरों का अस्तित्व सिद्ध हो चुका है जिनका द्रव्यमान लाखों सूर्यों के द्रव्यमान से भी अधिक होता है।